Imtella' Diċembru 1, 2021 Waqt li kienet qed tixhed waħda mill-vittmi fil-ġuri ta' Ghislaine Maxwell, li tinsab akkużata li ffaċilitat l-abbużi fuq tfajliet minuri biex jagħtu pjaċir sesswali lil Jeffrey Epstein, Jane qalet li Maxwell kemm-il darba kienet fil-kamra magħha meta kienet tiġi abbużata minn Epstein. Il-mara, li xehdet bil-psewdonimu ta' Jane, qalet li dak iż-żmien kellha biss 14-il sena. Kompliet tgħid li ltaqgħet ma' Epstein u Maxwell fis-sajf tal-1994 f'Michigan. Qalet li kienu introduċulha lil Epstein bħala sinjur li jgħin u joffri boroż ta' studju lill-istudenti. Il-Prosekuzzjoni qalet li kien wiegħda li jħallsilha l-edukazzjoni iżda minflok kienet abbużaha. Jane xehdet li sena qabel kienet tilfet lil missierha, li miet bil-kanċer. Qalet li dak iż-żmien il-familja tagħha kellha problemi finanzjarji. Hija ddeskriviet l-allegat abbuż tagħha u qalet li Maxwell kienet preżenti għal ħafna drabi li ġiet abbużata. Qalet li Maxwell kienet tkellimha fuq is-sess. Qalet li l-ewwel darba li ġiet abbużata kien meta bdew jiddiskutu l-futur tagħha. Kompliet tgħid li kienet fl-uffiċċju ta' Epstein u minn hemm ħadha ħdejn il-pixxina u neża' quddiemha. Stqarret li kienet ixxokkjatha u mbeżża' għax qatt ma kienet rat raġel għarwien quddiemha. Jane spjegat li ftit wara hija kellha l-ewwel esperjenza sesswali ma' Maxwell fid-dar ta' Epstein fi Florida. Matul il-ġuri xehed ukoll il-bdot ta' Epstein, Larry Visoski. Huwaqal li Maxwell kienet ta' wara Epstein u ddeskrivieha bħala n-numru tnejn. Kompla jgħid li Epstein kien in-numru wieħed. Matul il-ġuri huwa kkonferma li kellu abbord l-ajruplan li saq il-prinċep Andrew, Bill Clinton, Donald Trump u Kevin Spacey fost oħrajn. Huwa kien il-bdot ta' Epstein għall-iżjed minn 25 sena. Maxwell qed tiċħad l-akkużi u qed tgħid li kienet akkużata intortament filwaqt li l-prosekuturi qed jallegaw li hi kienet imsieħba ma' Epstein fi ċrieki intenzjonati li jikkorompu lill-tfajliet li kienu marbuta b'kodiċi ta' silenzju biex ma jiżvelawx l-abbużi fiżiċi u psikoloġiċi li saru fuqhom.